**Naučnom veću Fakulteta dramskih umetnosti**

**Veću Fakulteta dramskih umetnosti**

Referat o proceni teme doktorske disertacije kandidatkinje Jovane Karaulić:

*Slet kao kulturalna izvedba jugoslovenstva: javne politike i upravljanje*

Naučno veće Fakulteta dramskih umetnosti, na svojoj sednici od 3. marta 2020. godine, predložilo je da se u Komisiju za ocenu i odbranu doktorske disertacije: *Slet kao kulturalna izvedba jugoslovenstva: javne politike i upravljanje* kandidatkinje Jovane Karaulić imenuju sledeći članovi: dr Ivan Medenica, redovni profesor na FDU, dr Radina Vučetić, vanredni profesor na Filozofskom fakultetu u Beogradu, dr Miroslava Lukić-Krstanović, viši naučni saradnik Etnografskog instituta SANU, dr Maja Ristić, vanredni profesor na FDU, i dr Milena Dragićević Šešić, red. prof. u penziji – mentor. Ovu komisiju potvrdilo je Nastavno-umetničko-naučno veće Fakulteta dramskih umetnosti na svojoj IV sednici 10. marta 2020. godine.

Nakon uvida u tekst doktorske disertacije komisija je donela sledeće mišljenje:

Kandidatkinja Jovana Karaulić rođena je 18.12.1980. godine u Beogradu. Završila je XIV beogradsku gimnaziju, studirala je na Fakultetu dramskih umetnosti gde je diplomirala sa zvanjem – producent u pozorištu, radiju i kulturi. Radno iskustvo sticala je u polju pozorišne i filmske produkcije, kao i organizacije događaja. Radila je na poziciji producenta i izvršnog producenta na projektima: dokumentarni serijal “Povratak kući – Marina Abramović (reditelj Boris Miljković; Akcija produkcija 2020); dokumentarni serijal “Kako misli Akademija” (reditelj Boris Miljković, Akcija produkcija i RTS, 2020); dokumentarni serijal “Umetnost buke (reditelj Boris Miljković, Akcija produkcija i RTS, 2019); igrani film “Stela”, (reditelj Stojan Vujičić, Dream factory i Akcija produkcija, 2019); dokumentarni serijal “Put u budućnost” (reditelj Boris Miljković, Akcija produkcija i RTS, 2018/2109); igrani film “Zlogonje (reditelj Raško Miljković, Akcija produkcija 2018). U oblasti video produkcije radila je na poslovima producenta na više desetina TV reklamnih projekata, agencija McCann Erickson, Ovation BBDO, Fullhouse Ogilvy, itd.

Na poziciji producenta u oblasti pozorišta radila je na brojnim projektima:“Disco Pigs” (reditelj Kokan Mladenović, Wide produkcija); “Antonije i Kleopatra” (rediteljka Anja Suša, Belef festival); “Dantonova smrt” (reditelj Darijan Mihajlovića, Belef festival); “Beli, beli svet”, reditelj Rahim Burhan. Osnivačica je pozorišne produkcijske trupe “Radna Organizacija” u okviru koje je uradila predstavu “Luča Mikrokozma”, reditelja Nikole Zavišića, itd.

Jedna je od članova-osnivača novinskog izdanja “Lice ulice”, koje prodaju marginalizovane grupe, kao i inicijator i producent projekta “Silent Society” posvećenog deci sa invaliditetom sa preko 20.000 posetilaca. U polju produkcije događaja radila je na poziciji producenta i izvršnog producenta na brojnim manifestacijama među kojima su: centralna proslava povodom 70. godina Oslobođenja Beograda, Skupština grada Beograda; nastup Republike Srbije na svetskoj izložbi EXPO u Šangaju, NGIO tim; ceremonija otvaranja Univerzijade u Beogradu; centralna ceremonija “Dani Evropske baštine - sastanak Saveta Evrope”, Skupština grada Beograda; filmski festival u Sopotu “Sofest”, Skupština grada Beograda; ceremonija otvaranja Evropskog prvenstva u košarci u Beogradu; “Dani Beograda”, Skupština grada Beograda; ceremonija proslave Prvog srpskog ustanka u Orašcu, Vlada republike Srbije; ceremonija otvaranja i zatvaranja FINA KUP, Evropsko prvenstvo u vaterpolu; ceremonija otvaranja Sajma knjiga, Skupština grada Beograda.

“Kandidatkinja Karaulić je dobitnica Nagrade grada Beograda za Ceremoniju otvaranja Univerzijade kao član NGIO tima, 2010. godine.

U okviru akademskog rada kandidatkinja Jovana Karaulić je predavač na Katedri za menadžment i produkciju pozorišta, radija i kulture na Fakultetu dramskih umetnosti, u zvanju asistenta na predmetu Pozorišna produkcija.

Na samom Fakultetu, kandidatkinja je radila na poziciji sekretara Organizacionog i Programskog odbora međunarodne naučne konferencije *Pozorište između politike i političnosti* u organizaciji Instituta za pozorište, film, radio i televiziju FDU. Bila je članica organizacionog odbora događaja “40 godina novog talasa na FDU”. Članica je Laboratorije interaktivnih umetnosti na FDU.

Već tokom doktorskih studija imala je priliku da deo svojih istraživanja vezanih za tezu predstavi, kao ko- autorka na izložbi Muzeja Jugoslavije «Ko je soko – taj je Jugosloven» 2016. godine.

Objavljeni radovi u naučnim i stručnim časopisima/portalima višestruko prevazilaze neophodan broj kojim se stiče uslov za odbranu doktorske disertacije:

Karaulić, J. (2018). Influence of public policies on the cultural performance of Yugoslavism. *Kultura* -*Review for the Theory and Sociology of Culture and for the Cultural Policy*, *161*, 13-28. ISSN 0023-5164

Karaulić, J. (2016a). The Challenges of the Participatory Theatre. *Arc Academica, 4,* 149-164. ISSN 1857-9477

Karaulic, J. (2016b). Media Representation of Political Cultural Performances. *Media dialogues, 25,* 39-51. ISSN1800-7074

Karaulić, J. (2016). Sokol’s rally in the Kingdom of Yugoslavia. In *Ko je soko – taj je Jugosloven* (pp. 79-95). Belgrade: Museum of Yugoslavia. ISBN 978-86-84811-33-4

Karaulić, J. (2015). The context of media spectacle under the circumstances of social crisis. *Kultura - Review for the Theory and Sociology of Culture and for the Cultural Policy*, *149,* 244-256. ISSN 0023-5164

Živanović, K. & Karaulić, J. (2015). Museum of the Yugoslavia History - From the Memorial Center to the Place for Active Sighting of the Present. *Anthology of Essays Faculty of Dramatic Arts*, *57, 329-339,* ISSN 1450-5681

Karaulić J. & Radulović, N. (2018, July). *Meaning of theatre: Social turn in a radical world*. Paper presented at the IFTR World Congress - Theatre and Migration – Theatre, Nation and Identity: Between Migration and Stasis, Belgrade, Serbia.

Karaulić, J. (2017, October). *Participatory practices in film*. Paper presented at the Conference Bosfiest*,* Resource Center for Special Education, Belgrade, Serbia.

Karaulić, J. (2016, September). *Is attraction enough - Shanghai Expo*. Paper presented at International Scientific Conference BITEF festival and Cultural Diplomacy, Belgrade, Serbia.

Karaulić, J (2016, June). *The role of popular culture in a state spectacle*. Paper presented at the International Scientific Conference *Popular music in Eastern Europe*, Debrecin, Hungary.

Karaulić, J. (2015, October). *Digital articulation of the traces of the past*. Paper presented at the International Conference *Media Archaeology: Memory, media and culture in the digital age*. Belgrade, Serbia.

Karaulić, J. (2015, October) *The Possibility of Implementing a Public Action Strategy through Participatory Programs.* Paper presented at the 23 Annual ENCATC Conference, Lecce, Italy.

Karaulić, J. (2015, September). *The Function of the State Spectacle in a Society in Crisis*. Paper presented at the Annual International CCCS Conference – Culture and Identity, Skopje, Macedonia.

Karaulić, J. (2015, September). *The Stadium- as a place of processing the past*. Paper presented at the International conference Radical space in between disciplines, Novi Sad, Serbia.

**O disertaciji**

Kandidatkinja Jovana Karaulić je napisala doktorsku disertaciju u petnaest poglavlja na 236 stranica teksta (uz literaturu, priloge, izjave i neophodan sažetak na engleskom jeziku). Većina poglavlja je podeljena na više potpoglavlja, čime rad dobija sadržinsku razuđenost i poklanja adekvatnu i istovetnu pažnju izabranim važnim dimenzijama istraživane teme. Rad je zasnovan na širokoj i sveobuhvatnoj literaturi sa preko 100 knjiga i tekstova u časopisima, kao i obimnoj arhivskoj građi i periodici. Literatura je interdisciplinarna, dolazi iz područja teorija nacije i nacionalizma, teorija identiteta (filozofskih, socioloških, antropoloških, politikoloških), istorije i kulturne istorije, ali tu su i dela vezana za studije javnih politika i javnog upravljanja, kulturne politike i upravljanja kulturom (menadžment u kulturi), teorije projektnog menadžmenta, kao i dela iz domena studija izvođenja. Kandidatkinja Karaulić je u toku teorijske analize, pronašla način da složene pojmove koji dolaze iz ovih naučnih disciplina uspešno integriše, i tako stvori specifičan kategorijalni aparat primenjen unutar naučne oblasti menadžmenta u kulturi.

**Predmet disertacije**

Predmet rada usmeren je na analizu međusobnih veza i uticaja javnih politika i njihovih primena u procesu upravljanja organizacijama i projektima koji su kroz formu sleta (kao kulturalne izvedbe) učestvovali u izgradnji ideje jugoslovenstva. Autorka u analizu uključuje konkretne (institucionalne) aktere, organizacioni okvir i aktivnosti tokom realizacije sleta kao kulturalne izvedbe u dva perioda postojanja Jugoslavije (pre i posle Drugog svetskog rata). Kandidatkinja Karaulić svoj fokus u analizi usmerava i na istraživanje razloga postojanja ovih događaja u relaciji s glavnim politikama, tj. istorijskim, kulturnim i sociopolitičkim diskursima u datim vremenskim okvirima postojanja jugoslovenstva.

**Ciljevi i hipoteze**

Analiza koju je autorka primenila u radu imala je zadatak da pokaže na koji način javno upravljanje utiče na organizacione mehanizme u sprovođenju ciljeva koje je utemeljila javna politika. Kroz uvid u kontekst nastajanja i formulisanja ciljeva u izgradnji ideje jugoslovenstva, zatim načina javnog upravljanja kroz delovanje različitih (institucionalnih) aktera, a onda i sprovođenja sleta kao kulturalne izvedbe, autorka je sagledavala međusobne zavisnosti tih aktera kao i nivoe upravljanja. Naučni cilj disertacije bio je usmeren na analizu menadžmenta određenih formata kulturalnih izvedbi, o čemu do sada u akademskoj literaturi nije bilo preterano puno reči. Proučavanjem načina upravljanja sletom kao kulturalnom izvedbom jugoslovenstva, u dva perioda postojanja istoimene države, rad ne doprinosi samo spoznavanju zanemarenih praksi izgradnje nacionalnog identiteta već i ukupnom razumevanju projektnog menadžmenta specifičnih formata kulturalnih izvedbi i njenih organizacionih osobina.

**Hipotetički okvir disertacije** polazi od ključnih termina definisanih teorijskom analizom (kategorijalni aparat) i obuhvata pojmove javne politike, kulturalne izvedbe, nacije, sleta, jugoslovenstva, itd. Autorka polazi od osnovne hipoteze da javna politika i njena primena vrše uticaj na koncept upravljanja kulturalnom izvedbom u izgradnji identiteta nacije.

Toj hipotezi kandidatkinja Karaulić pridružuje nekoliko pomoćnih hipoteza:

* Upravljanje projektom, sletom kao kulturalnom izvedbom, zavisi od javnog upravljanja i vrednosno-idejnog konteksta javnih politika.
* U uslovima društvenih promena ili društvene krize, pod uticajem javnih politika i njenih primena, menja se i koncept upravljanja kulturom, pa samim tim i državni slet kao kulturalna izvedba menja svoju simboličku vrednost.
* Bez jasno definisanih ciljeva javne politike, njeni načini upravljanja i aktivnosti, među koje ubrajamo i kulturalnu izvedbu, gube svoju idejnu i društvenu vrednost.
* Na temeljima javnih politika u različitim periodima postojanja Jugoslavije, u sprovođenju ciljeva izgradnje ideologije jugoslovenstva važnu ulogu zauzimao je slet kao kulturalna izvedba.

**Metod istraživanja**

Kompleksan, interdisciplinarni metodološki postupak zasnovan je na teorijsko-empirijskim istraživanjima koja su obuhvatila kako teorije koje su doprinele razumevanju pozicije kulturalnih izvedbi u kontekstu stvaranja identiteta države: teorije nacije i nacionalnih identiteta, tako i teorije iz studija javnih politika i javnog upravljanja, teorije kulturne politike i upravljanja kulturom, teorije projektnog menadžmenta, kao i studija izvođenja. U pogledu sagledavanja teorijskih koncepata zastupljenih u radu, kandidatkinja Karaulić usmerava analizu ka dinamičnom odnosu javnih politika i njenih instrumenata, kroz upravljanje sletom kao kulturalnom izvedbom jugoslovenstva. U skladu sa tim, metodologija rada obuhvata izučavanje i mapiranje istorijskih, socioloških, antropoloških i politikoloških diskursa ideje jugoslovenstva, što ukazuje na interdisciplinarni pristup u posmatranju fenomena.

U empirijski istraživački okvir, pored istraživanja javnih politika i praksi izgradnje diskursa jugoslovenstva i jugoslovenskog nacionalnog identiteta, autorka uključuje i tri reprezentativne studije slučaja. Autorka navodi da primenu javnih politika na koncept upravljanja kulturalnom izvedbom u jugoslovenskoj praksi nije moguće posmatrati ukoliko se zapostave odnosi između svesti o istorijskoj situaciji (izgrađenoj slici) i stvarnog istorijskog događaja te u radu inicijalno koristi istorijsku metodu. U istraživački proces kandidatkinja uvršćuje iznalaženje istorijskih izvora (primarnih, sekundarnih), pisanih i likovnih arhivskih materijala koji ukazuju na ciljeve i instrumente javnih politika kojima je građena ideja jugoslovenstva u dva različita perioda, zatim građu koja opisuje istoriju organizacija koje su bile nosioci ovih politika u realizaciji izgradnje nacionalnog identiteta (Savez sokola, SSRNJ) kao i svedočanstva neposrednih učesnika. Studije slučaja (Studije slučaja ‒ Svesokolski slet 1930. godine u Beogradu, proslava Dana mladosti 1957. i 1988. godine) autorka je selektovala na osnovu političkog značaja posmatranih događaja u određenom društvenom trenutku.

U istraživačkom procesu prikupljanja činjenica, kandidatkinja je koristila nekoliko metoda i nekoliko grupa materijala: pisane izvore, sa fokusom na istoriju i mehanizme upravljanja kulturalnom izvedbom: zvanične pisane dokumente, pravne i druge normativne dokumente, zakone, statute, ugovore, programe, zabeleške, izveštaje, rešenja, dopise; „narativne“ izvori, letopise, hronike, monografije, memoare, naučnu literaturu, štampu i ostale pisane dokumente. Sledeću grupu analiziranih materijala činili su: likovni dokumenti, fotografije, filmovi, razglednice, zastave, značke, grbovi i sl. U radu je upotrebljena i tehnika intervjua kojom su dodatno provereni podaci arhivskih zapisa, te proučena i upotrebljena svedočanstva neposrednih učesnika ili očevidaca događaja, koji su na direktan ili indirektan način bili uključeni u realizaciju izvedbi.

**Sadržaj disertacije**

**Prvo i drugo poglavlje** daju uvodni kontekst, predmet, cilj i pojmovno-hipotetički okvir istraživanja, navode se metodi i očekivani rezultati. Ovo poglavlje posvećeno je definisanju problema i razradi teorijske, naučne eksplikacije teme. Autorka posebnu pažnju posvećuje definisanju problema – međusobnog uticaja politika jugoslovenstva i specifičnog formata kulturalnih izvedbi (sleta) – postavljajući ključna istraživačka pitanja i dajući pojmovno-hipotetički okvir kako za teorijska, tako i za empirijska istraživanja.

U **trećem poglavlju**  autorka analizira političku ideju jugoslovenstva koja je oblikovala javne politike i njihovu primenu u periodu postojanja obe Jugoslavije. U ovom poglavlju posmatrana je i kontekstualizacija javnih politika povezanih sa pitanjima društvenih okolnosti kao i priroda vlasti u jugoslovenskoj državnoj strukturi, odnosno procesa stvaranja politika u njoj.

U kontekstu ideje jugoslovenstva autorka u **četvrtom poglavlju pojašnjava** pojmove nacije i nacionalnog identiteta u trenutku nastajanja i tokom trajanja obe države. U ovom delu rada pažnja je usmerena na analizu elemenata potrebnih za razvoj jugoslovenskih (nad)nacionalnih ideja, kao i tipologiju razvoja u pogledu nacionalne integracije jugoslovenstva.

**Peto poglavlje** uključuje analizu pojmova eksplicitne i implicitne kulturne politike, gde je autorka pojašnjava a da je u periodu kreiranja i postojanja ideje jugoslovenstva javna praktična politika u polju kulture uticala na oblikovanje niza aktivnosti koje su kao konačni cilj imale uticaj na sveukupnu percepciju jugoslovenske zajednice. U poglavlju je posmatrana dinamika relacija eksplicitnih i implicitnih kulturnih politika i njihovog uticaja na oblikovanje jugoslovenskog (nad)nacionalnog identiteta, kao i mogućnost uticaja instrumenata ovih politika na obrasce mišljenja i ponašanja tadašnjih Jugoslovena.

Naslanjajući se na prethodno, u **šestom poglavlju** autorka analizira načine reprezentacije (nad)nacionalnog identiteta u oba perioda postojanja države, kroz delovanje i primenu instrumenata državnog ideološkog aparata. U ovom poglavlju, sažetom analizom su predstavljena tumačenja pojma kulturalne izvedbe teoretičara kao što su Singer, Jovićević, Šekner, Rajnelt, Medenica, da bi detaljnije upoznavanje sa pojmom autorka predstavila kroz stanovišta koja iznosi teoretičarka Erika Fišer-Lihte. Kako bi preciznije analizirala društvene događaje koji koriste scenske alate u sprovođenju neestetskih interesa da bi ostvarili neki zadati cilj, u poglavlju su upotrebljene studije slučaja - venčanje Kralja Aleksandra i sahrana Josipa Broza Tita. Autorka studijama slučaja potvrđuje da su izvedbe imale su jugoslovenski karakter, i podrazumevale elemente koje navodi Fišer Lihte – ko prisustvo velikog broja učesnika koji su zajedno uticali na izgradnju identiteta jugoslovenske zajednice u određenom društvenom trenutku.

U **sedmom poglavlju** autorka opisuje značaj državnog aparata u izgradnji jugoslovenstva kroz analizu dve organizacije koje su bile u funkciji instrumenata ideološkog aparata. Kroz istorijsku analizu procesa nastajanja, organizacione strukture, idejno programske orijentacije ovih organizacija kandidatkinja Karaulić pokazuje da je podržavljena organizacija Soko Kraljevine Jugoslavije u periodu diktature Kralja Aleksandra služila kao instrument u primeni politike integralnog jugoslovenstva, dok je kao primer instrumenta ideološkog aparata u socijalizmu autorka predstavila Socijalistički savez radnog naroda Jugoslavije. Za obe ove organizacije je karakteristično da su upravljale projektom sleta kao kulturalnom izvedbom jugoslovenstva koristeći iste ili slične elemente prilikom realizacije.

Nakon analiza organizacija koje su doprinele primeni javnih politika u određenim društvenim periodima, u **osmom poglavlju** je posmatran aspekt organizacionog upravljanja sletom kroz teorijski diskurs koncepta upravljanja projektom (teorije projektnog menadžmenta). Autorka je u ovom poglavlju pored teorijske obrade pojma projektnog upravljanja pokazala da kontekst sleta kao kulturalne izvedbe podrazumeva organizacioni format koji omogućava efikasnu realizaciju projekata i postizanje zadatih ciljeva. U poglavlju je dubinski posmatran tip matričnog organizacionog formata podržavljenog Saveza sokola Jugoslavije, dok je u periodu socijalizma Savezni odbor za proslavu „Dana mladosti” pripadao redu organizacija sa projektnom i često fleksibilnom strukturom. U ovom delu rada su posmatrani organizacioni formati Sletskog odbora iz 1930. godine, kao i Savezni odbor za proslavu „Dana mladosti”. Sagledavanju organizacionih kapaciteta sletova u socijalizmu u ovom poglavlju doprinela su i svedočanstva aktera na upravljačkim pozicijama u poslednjim godinama održavanja događaja.

U **devetom poglavlju** prikazana je prva reprezentativna studija slučaja „Svesokolski slet u Beogradu“ gde je upotrebom arhivskog materijala, periodike ali i naučne literature autorka prikazala do tada neobjavljivane aspekte organizacione strukture sletskog odbora koji je kao instrument ideološkog aparata učestvovao u realizaciji sleta kao kulturalne izvedbe jugoslovenstva . Analizirajući veze javnih politika, političkih okolnosti toga vremena, ali i projekti model upotrebljen prilikom realizacije sletskih dana autorka je ovom studijom slučaja potvrdila pretpostavku o snažnom uticaju javnih politika na koncept upravljanja sletom, u izgradnji nacionalnog identiteta države.

Naredno, **deseto poglavlje,** analizira drugu studiju slučaja, prvo izdanje Dana mladosti 1957. godine. Kroz metode analize arhivskog materijala, periodike, naučne literature i posmatranje bez učestvovanja autorka u poglavlju prikazuje okolnosti koje potvrđuju još jednu pretpostavku izloženu u radu. U uslovima društvenih promena, kao što je u ovom slučaju to bila ideološka matrica socijalizma nakon II svetskog rata. Uticajem javnih politika i njenih primena, menjao se i koncept upravljanja kulturom, pa je samim tim i državni slet kao kulturalna izvedba izmenio svoju simboličku vrednost.

Poslednja studija slučaja „Proslava Dana mladosti 1988. godine“ opisana je u **jedanaestom poglavlju**. Upotrebom istih istraživačkih alata kao u prethodna dva poglavlja autorka je potvrdila pretpostavku da bez jasno definisanih ciljeva javne politike kao što je to bio slučaj pred sam kraj postajanja SFRJ, njeni načini upravljanja i aktivnosti, među koje ubrajamo i kulturalnu izvedbu, gube svoju idejnu i društvenu vrednost, te poglavlje zaključuje materijalima koji opisuju proces nestajanja sleta kao kulturalne izvedbe jugoslovenstva 1989. godine.

U **dvanaestom poglavlju**, autorka u formi epiloga analizira savremene perspektive o značaju i značenju jugoslovenskog konstrukta, a u kontekstu sadašnjih nacionalnih (kolektivnih) identiteta. U ovom poglavlju autorka posmatra pitanje „zajedničke prošlosti“ kroz format kulturalnih izvedbi obeležavanja stogodišnjice jugoslovenstva u post jugoslovenskim državama. Ovaj pregled aktivnosti ukazuje na raspon različitih formalnih narativa kada je u pitanju zajednička prošlost nekadašnjih Jugoslovena.

U zaključku kandidatkinja Karaulić sumira sve rezultate svojih teorijskih i empirijskih istraživanja, te analizira vezu ciljeva rada i postignutih rezultata. Analizom pojedinačnih poglavlja autorka pojašnjava teorijsku i empirijsku postavku rada, kroz posebno isticanje izvora koji su doprineli oblikovanju konačnih teorijskih stavova iznesenih u radu. U zaključku rada autorka posebnu pažnju usmerava na objašnjenje naučnog doprinosa disertacije.

**Naučni doprinos disertacije**

Ova disertacija *Slet kao kulturalna izvedba jugoslovenstva: javne politike i upravljanje* kandidatkinje Jovane Karaulić smeštena je u interdisciplinarnu naučnu oblast kulturne politike i menadžmenta u kulturi, a tematski i metodološki je široko postavljena da bi se oblast menadžmenta posebnih formata kulturalnih izvedbi mogla sagledati iz različitih perspektiva, koristeći jedinstvenu sintezu u izgradnji naučnog kategorijalnog aparata preuzetog iz različitih disciplina. Tako ova disertacija predstavlja sasvim originalan naučni rad kako u pogledu svoje postavke i metodologije, tako i u pogledu ostvarenih rezultata.

Posebno je važno što je autorka obratila podjednaku pažnju i najsavremenijim svetskim (Ehern, Mataraso, Landri ec.) i najsavremenijim srpskim i regionalnim teorijskim doprinosima kulturnoj politici i menadžmentu u kulturi, pokazujući kako i u našoj literaturi ima značajnih i svetski relevantnih iskoraka i u teoriji, a ne samo u istraživanju i elaboraciji same lokalne situacije i odgovarajućih fenomena praksi izgradnje nacionalnih kulturnih identiteta tokom XX veka. Tako se u radu citiraju i radovi Vesne Đukić, Branimira Stojkovića, Sanjina Dragojevića, Đorđević Jelene kao i onih čije su trenutne afilijacije na svetskim univerzitetima poput Branislava Jakovljevića, Dejana Đokića i mnogih drugih.

Uzimajući u obzir rezultate najznačajnijih istraživanja istorije srpske i jugoslovenske kulture (Ljubodraga Dimića, Ljubinke Trgovčević, Radine Vučetić, Dubravke Stojanović itd.), kao i metode onih koji se bave kulturom sećanja savremenog društva (Tompson, Asman, Kuljić, Konerton, Velikonja…), autorka je sebi omogućila da kroz temu Sokola i sokolskog pokreta, te temu socijalističkih sletova, osvetli ne samo te fenomene po sebi, već i načine šta i kako srpsko društvo pamti, te šta i zaboravlja – i da kroz te implicitne politike osvetli i promene u razumevanju i tumačenju identitetskih konstrukcija kroz istoriju.

Pokazujući da bez eksplicitnih javnih kulturnih politika, same kulturalne izvedbe kao implicitne kulturne politike (politike „meke moći“) ne mogu da ostvare puni efekat, jer se ne upisuju u jasne narative, bez obzira na svoju atraktivnost i trenutnu zavodljivost, autorka daje doprinos zahtevu za konstituisanjem eksplicitnih, jasnih kulturnih politika iz kojih transparentno proizlaze i zahtevi upravljanja spektaklom kao kulturalnom izvedbom, neophodnom u društvenoj samoidentifikaciji i samospoznaji.

Tako posebno važan naučni doprinos rada predstavlja analiza upravljanja specifičnim formatom kulturalne izvedbe (sletom), što je podrazumeva ukupno razumevanje razumevanje projektnog menadžmenta ove vrste izvedbi, njenih organizacionih karakteristika o čemu nije do sada bilo mnogo reči u akademskoj literaturi. U radu su prikazane organizacione strukture neophodne za realizaciju državnih događaja koji nastaju u piramidalnom modelu državnog upravljanja, koji na takav način postoji i danas. Tako posmatrano, pregled aktivnosti prilikom realizacije sleta kao kulturalne izvedbe, može doprineti ukupnom sagledavanju karaktera organizacije ove vrste događaja koji imaju teorijsko uporište opisano u radu.

**Ocena ostvarenosti ciljeva – rezultati istraživanja**

Jovana Karaulić je uspešno dokazala postavljene hipoteze i u celini ostvarila sve i eksplorativno-deskriptivne i teorijske, naučne ciljeve istraživanja.

Dokazala je da je uspostavljanje vrednosno-idejnog konteksta javnih politika od nesumnjive važnosti i za uspostavljanje metoda i modela upravljanja pojedinačnim projektima koji su u funkciji realizacije javne politike, na primeru sleta kao kulturalne izvedbe, čiji domašaji u potpunosti zavise od javnog upravljanja. Tako je pokazala i kako je, u različitim periodima postojanja Jugoslavije, u sprovođenju ciljeva izgradnje ideologije jugoslovenstva, građenja novih narativa, važnu ulogu zauzimao slet kao kulturalna izvedba, koja je mogla lako i direktno da komunicira poruke vlasti najširim krugovima pre svega mladih ljudi.

Rad je pokazao kako se, u uslovima društvenih promena ili društvene krize, pod uticajem javnih politika i različitih oblika njenih primena u praksi, menja koncept upravljanja kulturom, i kako tada i paradigma državne kulturalne izvedbe – slet, menja svoju simboličku vrednost, društvenu efektivnost i značaj.

Tako je dokazana i hipoteza da bez jasno definisanih ciljeva javne politike, njeni načini upravljanja i različite aktivnosti među koje se ubrajaju i kulturalne izvedbe, gube svoju idejnu i društvenu vrednost, i postaju tek puki rituali koji gube mogućnost ostvarivanja svojih ciljeva.

**Zaključak**

Imajući sve napred navedeno u vidu, komisija smatra da je doktorska disertacija Jovane Karaulić originalno naučno delo, konsekventno izvedeno, da donosi nove uvide kako u domenu istraživanja javnih politika izgradnje nacionalnih identiteta, tako i u domenu upravljanja „praksom“, tj. narativima i kulturalnim izvedbama kao načinima artikulacije javnog interesa. Ukrštajući pristupe razvijene u domenu javnih kulturnih politika sa onima razvijenim u domenu menadžmenta u kulturi, koristeći istovremeno i metode antropoloških, istorijskih i socioloških nauka, Jovana Karaulić je došla do novih saznanja koja će u velikoj meri dati impulse novim istraživanjima kulturne istorije, kulturne politike i upravljanja kulturom kako u Srbiji tako i u drugim zemljama regiona.

Stoga komisija predlaže Nastavno-umetničko-naučnom veću Fakulteta dramskih umetnosti i Senatu Univerziteta umetnosti da odobri javnu odbranu doktorske disertacije pod naslovom *Slet kao kulturalna izvedba jugoslovenstva: javne politike i upravljanja*  kandidatkinje Jovane Karaulić.

**Komisija:**

dr Ivan Medenica, redovni profesor Fakulteta dramskih umetnosti

dr Radina Vučetić, vanredni profesor Filozofskog fakulteta u Beogradu

dr Miroslava Lukić Krstanović, viši naučni saradnik Etnografskog instituta SANU

dr Maja Ristić, vanredni profesor Fakulteta dramskih umetnosti

dr Milena Dragićević Šešić, red. prof. Fakulteta dramskih umetnosti u penziji kao mentor

Beograd, 24. mart 2020.